**Eramangarria**

Ordenagailu eramangarriak edonora eramateko moduko ordenagailuak dira, zeinek ordenagailu baten osagai guztiak osagai bakar batean biltzen dituzte. Gainera, argi-indarrik gabe funtziona dezakete denbora batean, daukaten bateriari esker.

Potentzia eta eginkizunen aldetik, mahai gaineko ordenagailuekin pareka daitezke; ataza sinpleak burutzeko, bulegotika (ofimatika) lanak, nahiz ataza konplexuak burutzeko, bideo eta soinu edizioak, erabili daitezke. Baina beraien ezaugarri nagusia mugikortasuna da, edonora eramateko sortu baitziren. Konektibitate aldetik eramangarriek WiFi-a dute internetera konektatzeko, eta berrienek bluetooth-a ere izaten dute.

Eramangarriek 1kg eta 4kg arteko pisua izaten dute eta koaderno baten tamaina gutxi gorabehera. Pisua eta tamaina normalean pantailaren tamainaren araberakoa da eta pantailaren tamaina 12 eta 18 hazbeteren artean egoten da.

Beste eramangarri azpi-mota batzuekin alderatuta, eramangarriek potentzia handiagoa dute eta DVD eta CD irakurgailu-grabatzailea izaten dute. Bestalde, handiagoak eta pisutsuagoak izaten dira.

Hala ere, eramangarriek zenbait desabantaila dituzte: eramangarrien osagaiak bakar batean egoteagatik mahai gaineko ordenagailuen osagaiak baino sailagoa izaten da hauek ordezkatzea. Gainera potentzia bereko mahai gaineko ordenagailu bat baino askoz ere garestiagoak izaten dira eta daukaten bateriak ez du denbora luzean lan egiteko balio, gehienez 4-5 orduko autonomia izaten dute eta erabilerarekin txikiagotzen da.

**Netbook**

Netbookak tamaina txikiko eramangarri azpi-mota bat dira. Eramangarriak oso pisutsuak izan daitezke alde batetik bestera eramateko. Honegatik netbookak sortu ziren: tamaina eta pisu txikiko ordenagailu eramangarriak. Pisu aldetik 1kg eta 1,5kg arteko pisua izaten dute eta tamaina 7 eta 12 hazbeteren artean egoten dira.

Netbookek eramangarriek baino potentzia askoz ere txikiagoa dute. Ondorioz, ataza sinpleak burutzeko baino ez dute balio. Horregatik, netbookak gehienbat bigarren ordenagailu moduan erabiltzen dira; bereziki eramangarria beti aldean daramatzatenei, edonon internetera konektatuta egon nahi dutenei eta bulegotikako atazak burutzeko bideratuta daude. Konektibitate aldetik, eramangarriek bezala, WiFi-a dute eta gehienek bluetooth-a ere.

Beste alde batetik, netbookek autonomia handiagoa dute, 7-10 ordu inguru. Gainera, eramangarriak baino merkeagoak dira. Nahiz eta zenbait urte batzuk lehenago netbookak oso erabiliak izan, gaur egun tabletak edota ultrabookak gehiago erabiltzen dira.

**Ultrabook**

Ultrabookak, netbookak bezala, eramangarri azpi-mota bat dira. Intel-ek 2011 urtean sortutako marka erregistratua da, Apple-en MacBook Air-arekin lehiatzeko, ordenagailuen eramangarritasuna hobetzeko asmoz.

Gehienez 1,5kg-ko pisua eta 2cm-ko lodiera izaten dute eta tamaina 11-15 hazbeteren artean egoten da. Konektibitate aldetik WiFi-a eta bluetooth-a izaten dute. Potentzia aldetik, berriz, eramangarriekin pareka daitezke. Gainera, gainontzeko eramangarriak baino abiatze arinagoa du, ia momentuan pizten dira eta beraien autonomia 5 eta 9 orduren artean egoten da. Bestalde, ultrabookak beste eramangarriak baino garestiagoak dira.

Ultrabook berrienek ukipen-pantaila izaten dute eta gainera pantailak ia 360 graduko biraketa egin dezake. Honi esker, ultrabookek tableten forma har dezakete eta beste erabilpen batzuk eman diezaiekegu.